b"\n_START_ARTICLE_\nXadegan (Khuzestan)\n_START_SECTION_\nHist\xc3\xb2ria\n_START_PARAGRAPH_\nA l'edat mitjana era capital d'un districte anomenat Dawrak o Surrak. Destacava per les seves teles de vel i les fonts sulfuroses. Era estaci\xc3\xb3 de pas dels peregrins del Kirman i Fars cap a la Meca. Fins al segle X va tenir un temple de foc i hi havia edificis d'\xc3\xa8poca sass\xc3\xa0nida._NEWLINE_Fou ocupada pels Banu Tamin al segle XVI per\xc3\xb2 en foren expulsats pel wali de l'Arabistan Sayyid Mubarak de la dinastia dels Muixaixa d'Hawiza (1591/1592). El 1619/1620 fou ocupada pel beglerbegi de Fars, i algun temps despr\xc3\xa9s va quedar en mans de la tribu dels Afxar. En temps de N\xc3\xa0dir-Xah Afxar al segle XVIII fou capturada pel xeic Salman dels Kab. Salman va construir una nova vila que va anomenar Fallahiya a uns 8 km al sud, i Dawrak aviat va quedar en ru\xc3\xafnes. Salman va fer construir una fortalesa a la nova ciutat per defensar-la dels Huwala i altres tribus hostils, i va construir tamb\xc3\xa9 les muralles de terra (de 3 km de circuit); la muralla estava en mal estat a la meitat del segle XIX quan va visitar la ciutat Layard, per\xc3\xb2 hi havia a la rodalia diversos canals en bon estat._NEWLINE_El 1933 el nom de Fallahiya es va canviar a xadegan (o xadagan) i fou erigida en capital d'un districte (bakhx) del xahristan de Khorramxahr (Muhammara). El districte tenia a la meitat del segle XX uns 20000 habitants. La regi\xc3\xb3 de maresmes entre la ciutat i la costa del golf \xc3\xa9s anomenada Dawrakistan. Una part de la badia de Musa (Khawr Musa) rep tamb\xc3\xa9 el nom de Khawr Dawrak."